CELEX: 32007D0717
Language: et
Date: 2007-10-31 00:00:00
Title: 2007/717/EÜ: Komisjoni otsus, 31. oktoober 2007 , elektrooniliste arvete (e-arvete) ekspertrühma moodustamise kohta

7.11.2007   
            
            
               ET
            
            
               Euroopa Liidu Teataja
            
            
               L 289/38
            
         
      KOMISJONI OTSUS,
   31. oktoober 2007,
   elektrooniliste arvete (e-arvete) ekspertrühma moodustamise kohta
   (2007/717/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   ning arvestades järgmist:
   
               (1)
            
            
               Asutamislepingu artikliga 3 on Euroopa Ühendusele tehtud ülesandeks tagada siseturu loomine, kus ei ole takistusi kaupade, inimeste, teenuste ja kapitali vabale liikumisele liikmesriikide vahel.
            
         
               (2)
            
            
               Nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (1) artiklis 232 on sätestatud, et paberil arvete asemel on lubatud saata elektroonilisi arveid.
            
         
               (3)
            
            
               Uuendatud Lissaboni majanduskasvu ja töökohtade strateegias (2) on esitatud igakülgse majandusreformi kava. Selle mikromajandust käsitlevas osas on keskendutud äritegevusele soodsa keskkonna loomisele. Koostalitlusvõimeliste lahenduste väljatöötamine elektrooniliste arvete (e-arvete) kasutamise valdkonnas on nimetatud eesmärgi saavutamiseks olulise tähtsusega.
            
         
               (4)
            
            
               1. juunil 2005. aastal Euroopa Parlamendile, Euroopa Majandus- ja Sotsiaalkomiteele ja Regioonide Komiteele saadetud teatisega „i2010 – majanduskasvu ja tööhõivet edendav Euroopa infoühiskond” (3) käivitas komisjon i 2010 algatuse, millega luuakse infoühiskonna ja meediasektori peamiste väljakutsetega ja arengusuundadega tegelemise raamistik aastani 2010. See algatus edendab avatud ja konkurentsivõimelist digitaalset majandust ning rõhutab info- ja sidetehnoloogia tähtsust (IKT kui kaasamise ja elukvaliteedi arendaja).
            
         
               (5)
            
            
               Euroopa Maksenõukogu (European Payments Council – EPC), Euroopa pangandussektori otsustav ja koordineeriv organ makseküsimustes, on võtnud endale kohustuse luua 2010. aastaks ühtne euromaksete piirkond (Single Euro Payments Area – SEPA) integreeritud makseinfrastruktuuride ja maksetoodetega.
            
         
               (6)
            
            
               E-arvete kasutamine seob ettevõtete siseprotsessid maksesüsteemidega. Seetõttu täiendavad SEPA ja edukas Euroopa e-arvete kasutamise algatus teineteist. Nimetatud kahe algatuse koos kasutamine parandab tarneahelate tõhusust ja automatiseeritust ning peaks seega tooma suurt kasu ettevõtetele ja finantsteenuste pakkujatele.
            
         
               (7)
            
            
               Et ühenduses digitaalset keskkonda laiemalt kasutada ja e-arvete eeliseid täielikult rakendada, tuleks lihtsustada praeguseid tegutsemistavasid ning hõlbustada üleminekut uutele äritegevusmudelitele integreerituma ja ühtsema raamistiku abil. See teeniks eeskätt Euroopa väikeste ja keskmise suurusega ettevõtjate (VKEde) huve.
            
         
               (8)
            
            
               2006. aasta detsembris moodustas üks sidusrühmade grupp töökonna, mis tegeles e-arvetega tööstuses; töörühma juhtisid komisjoni talitused ning sellesse kuulusid ettevõtted, pankade ja muude teenuste pakkujate esindajad, samuti standardimisasutused. Töökonna eesmärk oli Euroopa e-arvete kasutamise raamistiku väljatöötamise ettevalmistamine. Töökond tegi ettepanekuid selle võimaliku haldusstruktuuri kohta ja koostas e-arvete kasutusprogrammi väljatöötamise juhised. Töökond esitas lõpparuande 2007. aasta juunis.
            
         
               (9)
            
            
               Võttes arvesse töökonna tegevusest saadud positiivseid kogemusi ning vajadust käsitleda teatavaid küsimusi pikemas perspektiivis, tuleks moodustada e-arvete ekspertrühm.
            
         
               (10)
            
            
               Selle ülesanded oleksid järgmised: eritöödeks vajalike ärinõuete (4) ja -kohustuste väljaselgitamine ning Euroopa e-arvete kasutamise raamistiku loomise juhtimine (raamistik peaks valmima 2009. aasta lõpuks) ning sellise ühise mõistelise struktuuri loomine, mis toetaks e-arvetega seotud teenuste pakkumist avatud ja koostalitlusvõimelisel viisil kogu Euroopas.
            
         
               (11)
            
            
               Ekspertrühm peaks koosnema inimestest, kellel on vahetuid asjakohaseid teadmisi e-arvetega seotud tegevuste kohta, ja sellesse tuleks kaasata avaliku sektori kõige olulisemad sidusrühmad, suured ja väikesed ettevõtted ning teenuste pakkujad, standardimisasutused ja tarbijate esindajad. Lisaks tuleks sätestada vaatlejate osalemise võimalus. Kõik ekspertrühma aruanded või töö lõpptulemused peavad olema rühmaliikmete endi koostatud ega tohi anda põhjust arvata, et need võivad kajastada komisjoni seisukohti.
            
         
               (12)
            
            
               Ekspertrühma liikmete jaoks tuleb ette näha teabe avaldamise eeskirjad, ilma, et see piiraks turvaeeskirjade kohaldamist, mis on lisatud komisjoni kodukorda otsusega 2001/844/EÜ, ESTÜ, Euratom. (5)
               
            
         
               (13)
            
            
               Ekspertrühma liikmete isikuandmete töötlemisel tuleb lähtuda Euroopa Parlamendi ja 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (6)
               
            
         
               (14)
            
            
               Käesoleva otsuse kohaldamiseks on otstarbekas määrata ajavahemik. Komisjon kaalub sobival ajal, kas seda ajavahemikku oleks soovitav pikendada,
            
         ON OTSUSTANUD JÄRGMIST:
   Artikkel 1
   E- arvete ekspertrühm
   On moodustatud e-arvete ekspertrühm, edaspidi nimetatud „rühm”. Käesolev otsus jõustub selle vastuvõtmise kuupäeval.
   Artikkel 2
   Ülesanded
   1.   Rühm osutab komisjonile üldist abi Euroopa e-arvete kasutamise raamistiku loomise kooskõlastatud strateegia väljatöötamisel ja järelevalves.
   2.   Rühma ülesanded peavad olema täidetud 31. detsembriks 2009.
   3.   Rühma konkreetsed ülesanded on järgmised:
   
               a)
            
            
               selgitada välja e-arvete kasutamise regulatiivse raamistiku need puudused, mis ei lase ühenduse majandusel ühenduse ja liikmesriigi tasandil kõiki e-arvetega seotud võimalusi täielikult kasutada;
            
         
               b)
            
            
               seoses Euroopa e-arvete kasutamise raamistiku koostamisega selgitada välja e-arvetega seotud ärinõuded ja tagada, et kõige olulisemad sidusrühmad neid hindaksid; (7)
               
            
         
               c)
            
            
               selgitada välja e-arvete kasutamise seisukohalt olulised andmeelemendid, eriti arve ja (vähemalt) hanke- ja makseprotsessi seostamisel; käibemaksu, autentimise ja terviklikkuse küsimused; arhiveerimise ja säilitamise nõuded; samuti vajadus hinnata nimetatud elemente kõige olulisemate sidusrühmade poolt;
            
         
               d)
            
            
               toetada Euroopa e-arvete kasutamise raamistiku loomist standardimisasutuste kohustuste kindlaksmääramise ning sidusrühmade äri- ja andmenõuetel põhineva(te) ühise(te) standardi(te) väljatöötamise ajakava koostamise kaudu;
            
         
               e)
            
            
               Euroopa e-arvete kasutamise raamistiku kavandamine. Euroopa e-arvete kasutamise raamistikuga luuakse ühine mõisteline struktuur, mis hõlmab ärinõudeid ja standardit või standardeid ning pakub lahendusi, mis toetavad e-arvete kasutamisega seotud teenuste pakkumist avatud ja koostalitlusvõimelisel viisil kogu Euroopas.
            
         4.   Selle ülesande täitmisel peaks rühm arvesse võtma nimetatud valdkonnas seni tehtud tööd ja olemasolevaid lahendusi, eriti neid ärinõudeid ja tehnilisi standardeid, mis on seotud e-arvete kasutamisega avalikus ja erasektoris.
   5.   Kui see on asjakohane ja vajalik, võib rühm kindlaks määrata alarühmade või e-arvete kasutamise valdkonnas pädevate välisasutuste ja organisatsioonide kohustused konkreetsete tööülesannete täitmisel.
   6.   Rühm koostab ja esitab komisjonile vahearuande, kus on kokku võetud tööülesannete täitmisel saavutatud edu, ja annab omapoolseid soovitusi komisjoni, liikmesriikide ja sidusrühmade, eriti tööstusühenduste, järelemõtlemise ja arutelude käigus. Nimetatud aruanne muudetakse avalikkusele kättesaadavaks.
   7.   Rühm koostab ja edastab komisjonile Euroopa e-arvete kasutamise raamistikku kirjeldava lõpparuande. Nimetatud aruanne muudetakse avalikkusele kättesaadavaks.
   Artikkel 3
   Konsulteerimine
   1.   Komisjon võib konsulteerida rühmaga igas e-arvete kasutamisega seotud küsimuses.
   2.   Rühma esimees võib soovitada komisjonil pöörduda mõnes konkreetses küsimuses rühma poole.
   Artikkel 4
   Koosseis – ametisse nimetamine
   1.   Rühma kuulub kuni 30 liiget.
   2.   Rühma liikmed määrab komisjon e-arvete kasutamise valdkonna pädevate spetsialistide hulgast taotluste põhjal, mille on esitanud tööstusühendused, avaliku sektori asutused ja üksikisikud, kes esindavad avaliku sektori kõigi poolte, ettevõtete ning info- ja sidetehnoloogia tööstuse, tarbijate, finantsteenuste pakkujate ja standardimisasutuste huve e-arvete kasutamise valdkonnas.
   Need taotlejad, kes olid küll liikmeks sobivad, kuid keda liikmeks ei nimetatud, võib paigutada varunimekirja, mida komisjon võib kasutada asenduste tegemisel.
   3.   Liikmed määratakse ametisse avaliku võimu ja kodanikuühiskonna esindajatena.
   4.   Komisjon hindab taotlusi järgmiste kriteeriumide kohaselt:
   
               a)
            
            
               liikmed peavad esindama kõige olulisemaid sidusrühmi (nt teenuste pakkujad, lahenduste pakkujad, avalik sektor, ettevõtted, sealhulgas väikesed ja keskmise suurusega ettevõtjad (VKEd), tarbijad) ning standardimisasutusi;
            
         
               b)
            
            
               liikmetel peab olema hiljutisi praktilisi või tööprotsessi tundmise alaseid teadmisi või kogemusi, mis on seotud piiriülese tähtsusega väljakutsetega järgmistes e-arvete kasutamise valdkondades: õigus, haldus, maksud, standardimine, kaubanduslikud ja/või tehnilised küsimused. Eeskätt peab liikmetel olema äriprojektidest või asjakohaste küsimustega tegelemisest saadud vahetuid kogemusi, mis on andnud neile kaubanduslikke või tehnilisi teadmisi, mis on vajalikud lahenduste väljatöötamiseks käesolevas otsuses käsitletud teemade raames;
            
         
               c)
            
            
               liikmed peavad suutma osaleda oma juhtkonna, peaorganisatsiooni, tööstusühenduse või tööstusettevõtte või muu sidusrühma seisukohtade määratlemises või kujundamises volitustega hõlmatud küsimustes;
            
         
               d)
            
            
               liikmed peavad valdama inglise keelt tasemel, mis võimaldab neil osaleda aruteludes ja aruannete ettevalmistamises.
            
         Huvitatud pooltelt saadud taotlusele peab olema lisatud materjal, mis tõestab rühmaliikme kandidaadi vastavust eespool kirjeldatud tingimustele.
   5.   Liikmeid ametisse nimetades võtab komisjon arvesse järgmisi kriteeriume:
   
               a)
            
            
               nõutud õigus- ja kaubandusalane ning tehniline pädevus rühma volitustega hõlmatud küsimustes;
            
         
               b)
            
            
               e-arvete kasutamise valdkonna tarne- ja nõudluseosa kõiki olulisi funktsioone hõlmav pädevus.
            
         Lisaks püüab komisjon saadud taotluste põhjal tagada laia geograafilise esindatuse ning meeste ja naiste tasakaalustatud osalemise.
   6.   Liikmed peavad teavitama komisjoni õigeaegselt igast huvide konfliktist, mis võib nende objektiivsust kahjustada.
   7.   Individuaalselt ametisse nimetatud liikmete nimed avaldatakse peadirektoraadi Interneti-saidil või Euroopa Liidu Teataja C-seerias või mõlemas nimetatud kohas. Liikmete nimed kogutakse, töödeldakse ja avaldatakse määruse (EÜ) nr 45/2001 sätete kohaselt.
   8.   Rühma liikmed nimetatakse ametisse 12-kuuliseks uuendatavaks ametiajaks ja nad jäävad ametisse kuni oma asendamiseni või kuni oma ametiaja lõpuni.
   9.   Liikmed võib kuni nende ametiaja lõpuni asendada järgmistel juhtudel:
   
               a)
            
            
               kui liige astub tagasi;
            
         
               b)
            
            
               kui liige ei ole enam suuteline tõhusalt rühma aruteludes osalema;
            
         
               c)
            
            
               kui liige ei vasta asutamislepingu artiklis 287 sätestatule;
            
         
               d)
            
            
               kui liige vastupidiselt lõikes 6 sätestatule ei ole teavitanud komisjoni õigeaegselt huvide konfliktist.
            
         Artikkel 5
   Rühma esimees – ametisse nimetamine
   1.   Komisjon võtab ekspertrühma esimehe ametisse nimetamisel arvesse seda, millises ulatuses valitud isik esindab kõige olulisemate sidusrühmade huve, osaleb tööstussektori arvamuste kujundamises volitustega hõlmatud küsimustes ning omab nõutud õigusalast, kaubanduslikku ja tehnilist pädevust.
   2.   Komisjon nimetab rühma esimehe ametisse 12 kuuks, tema volitused on uuendatavad.
   Artikkel 6
   Töökorraldus
   1.   Komisjoni korraldab rühma koosolekud, mida juhib rühma esimees.
   2.   Kokkuleppel komisjoniga võib moodustada alarühmi, kes tegelevad eriküsimuste lahendamisega ekspertrühma kehtestatud pädevusraamistiku piires; alarühmad saadetakse kohe pärast ülesande täitmist laiali.
   3.   Komisjoni esindaja võib kutsuda rühma või alarühma koosolekul osalema eksperte või vaatlejaid, kes on koosoleku päevakorras olevates küsimustes pädevad.
   4.   Rühma või alarühma töös osalemisel saadud teavet, mis on komisjoni arvates konfidentsiaalne, ei tohi avalikustada.
   5.   Rühm ja selle alarühmad kohtuvad tavapäraselt komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused.
   Rühma tööst huvitatud komisjoni ametnikud võivad osaleda rühma või alarühma koosolekul.
   6.   Rühm võtab oma töökorra vastu komisjoni poolt vastu võetud töökorra standardeeskirjade alusel.
   7.   Komisjon võib avaldada trükisena või Internetis asjaomase dokumendi algkeeles ükskõik milliseid kokkuvõtteid, järeldusi või rühma töödokumente.
   Artikkel 7
   Kulude hüvitamine
   1.   Komisjon hüvitab rühma esimehele, liikmetele, ekspertidele ja vaatlejatele rühma tegevusega seotud reisikulud ja vajaduse korral elamiskulud vastavalt komisjoni välisekspertidele kulude hüvitamise korrale.
   2.   Rühma esimehele, liikmetele, ekspertidele ja vaatlejatele nende osutatud teenuste eest hüvitist ei maksta.
   3.   Koosolekute kulud hüvitatakse vastavate komisjoni talituste poolt rühmale eraldatud aastaeelarvest.
   Artikkel 8
   Kehtivus
   Käesolev otsus kaotab kehtivuse 31. detsembril 2009.
   
      Brüssel, 31. oktoober 2007
      
         
            Komisjoni nimel
         
         
            asepresident
         
         Günter VERHEUGEN
         
      
   
   
      (1)  ELT L 347, 11.12.2006, lk 1. Direktiivi on muudetud direktiiviga 2006/138/EÜ (ELT L 384, 29.12.2006, lk 92).
   
      (2)  KOM(2005) 24.
   
      (3)  KOM(2005) 229 (lõplik).
   
      (4)  E-arvetega seotud ärinõuded tulenevad asjaolust, et e-arvetega seotud teenused peaksid omavahel kokku sobima, et rahuldada sidusrühmade ärivajadusi ja -eesmärke ning võimaldada neil kasutada kogu finants- või tarneahelat läbivaid protsesse. Neid väljendatakse kõrgel tasemel kulgeva protsessi, e-arves sisalduva teabe ja standardsõnumi struktuuri abil.
   
      (5)  EÜT L 317, 3.12.2001, lk 1. Otsust on muudetud otsusega 2006/548/EÜ, Euratom (ELT L 215, 5.8.2006, lk 38).
   
      (6)  EÜT L 8, 12.1.2001, lk 1.
   
      (7)  Eriti avalik sektor, ettevõtted, IKT ja finantsteenuste pakkujad.
   
      LISA
      PÄDEVUSRAAMISTIK
      ELEKTROONILISTE ARVETE KASUTAMISE EKSPERTRÜHM
      1.   TAUST
      Euroopa Komisjon on vastanud majandusliku üleilmastumise väljakutsetele. 2006. aasta septembris käivitatud laiapõhjalises innovatsioonistrateegias märkis komisjon järgmist: „Euroopa ei suuda selle uue majanduskorra tingimustes konkureerida, kui ta ei muutu leiutamisvõimelisemaks, ei reageeri paremini tarbijate vajadustele ja eelistustele ega tee rohkem uuendusi.”
      Euroopa konkurentsivõime parandamisel on kaks põhiaspekti: tõhusus ja kindlus. Väärtusahelate tõhusamaks muutmine vähendab kulusid, töökeskkonna kindluse parandamine muudab väärtusahelad konkurentsivõimelisemaks. Seetõttu on väärtusahelate tõhususe ja kindluse saavutamine innovatsiooni alus.
      Mis tahes väärtusahela teabevoo lihtsustamine vähendab ebatõhusust, parandab kindlust ja vähendab kulusid. Kuna Euroopa valmistub heaks kiitma ühtset euromaksete piirkonda (Single Euro Payments Area – SEPA), tuleb käsitleda ka äriprotsesse, mille käigus tehakse valdav enamus ettevõttelt ettevõttele ja ettevõttelt valitsusele suunatud maksetest. Eeldatakse, et SEPA hakkab Lissaboni strateegiat tugevasti toetama.
      Euroopa elektrooniliste arvete kasutamise (European Electronic Invoicing – EEI) raamistik peab looma aluse koostalitlusvõimelistele e-arvete kasutamisega seotud lahendustele avalikus ja erasektoris. Alus koostalitlusvõimele luuakse ühiste äritegevuseeskirjade ja tehniliste standardite kaudu. Aidates tugevdada selliseid elektroonilise kaubanduse positiivseid kaubanduslikke stiimuleid nagu paberil käsitsi tehtavate tööprotsesside asendamine, aitab raamistik kõrvaldada praeguseid takistusi e-arvete ühendusesisese (piiriülese) kasutamisega seotud lahenduste väljatöötamise ja kasutuselevõtu teelt.
      2.   E-ARVETE EKSPERTRÜHMA VOLITUS
      Ekspertrühm (edaspidi „rühm”) abistab komisjoni Euroopa e-arvete kasutamise raamistiku loomise kooskõlastatud strateegia koostamise ja järelevalve protsessis.
      Rühma tööülesanded peavad olema täidetud 31. detsembriks 2009.
      Rühma konkreetsed ülesanded on järgmised:
      
                  a)
               
               
                  selgitada välja e-arvete kasutamise regulatiivse raamistiku need puudused, mis ei lase ühenduse majandusel ühenduse ja liikmesriigi tasandil kõiki e-arvetega seotud võimalusi täielikult kasutada;
               
            
                  b)
               
               
                  seoses Euroopa e-arvete kasutamise raamistiku loomisega selgitada välja e-arvete kasutamisega seotud ärinõuded ja tagada nende hindamine kõige olulisemate sidusrühmade poolt;
               
            
                  c)
               
               
                  selgitada välja e-arvete kasutamise seisukohalt olulised andmeelemendid, eriti arve ja (vähemalt) hanke- ja makseprotsessi seostamisel; käibemaksu, autentimise ja terviklikkuse küsimused; arhiveerimise ja säilitamise nõuded; samuti vajadus hinnata nimetatud elemente kõige olulisemate sidusrühmade poolt;
               
            
                  d)
               
               
                  toetada Euroopa e-arvete kasutamise raamistiku loomist standardimisasutuste kohustuste kindlaksmääramise ning sidusrühmade äri- ja andmenõuete põhjal ühise(te) standardi(te) väljatöötamise ajakava koostamise kaudu;
               
            
                  e)
               
               
                  Euroopa e-arvete kasutamise raamistiku kavandamine. Euroopa e-arvete kasutamise raamistikuga luuakse ühine mõisteline struktuur, mis hõlmab ärinõudeid ja standardit või standardeid ning pakub lahendusi, mis toetavad e-arvetega seotud teenuste pakkumist avatud ja koostalitlusvõimelisel viisil kogu Euroopas.
               
            Selle ülesande täitmisel peaks rühm võtma arvesse nimetatud valdkonnas seni tehtud tööd ja olemasolevaid lahendusi, eriti neid ärinõudeid ja tehnilisi standardeid, mis on seotud e-arvete kasutamisega avalikus ja erasektoris.
      Kui see on asjakohane ja vajalik, võib rühm kindlaks määrata alarühmade või e-arvete kasutamise valdkonnas pädevate välisasutuste ja organisatsioonide kohustused konkreetsete tööülesannete täitmisel.
      Rühm koostab ja esitab komisjonile vahearuande, kus on kokku võetud tööülesannete täitmisel saavutatud edu, ja annab omapoolseid soovitusi komisjoni, liikmesriikide ja sidusrühmade, eriti tööstusühenduste, järelemõtlemise ja arutelude käigus. Nimetatud aruanne tehakse avalikkusele kättesaadavaks.
      Rühm koostab ja edastab komisjonile Euroopa e-arvete kasutamise raamistikku kirjeldava lõpparuande. Nimetatud aruanne tehakse avalikkusele kättesaadavaks. Aruanded ei kajasta komisjoni talituste arvamusi.
      3.   KOOSSEIS JA TÖÖKORRALDUS
      3.1.   Koosseis
      Rühma kuulub kuni 30 liiget.
      Rühma liikmed määrab komisjon e-arvete kasutamise valdkonna pädevate spetsialistide hulgast taotluste põhjal, mille on esitanud tööstusühendused, avaliku sektori asutused ja üksikisikud, kes esindavad avaliku sektori kõigi poolte, ettevõtete ning info- ja sidetehnoloogia tööstuse, tarbijate, finantsteenuste pakkujate ja standardimisorganisatsioonide huve e-arvete kasutamise valdkonnas.
      3.2.   Kandideerimiskutse
      Kui rühma moodustamist käsitlev otsus on vastu võetud, avaldab komisjon kandideerimiskutse, mis on suunatud tööstusühendustele, avaliku sektori asutustele ja üksikisikutele, kes esindavad avaliku sektori või selle osa, ettevõtete ning info- ja sidetehnoloogia tööstuse, tarbijate, finantsteenuste pakkujate ja standardimisorganisatsioonide huve e-arvete kasutamise valdkonnas.
      Tööstusühendustel, avaliku sektori asutustel ja üksikisikutel, kes soovivad rühmas osaleda, palutakse esitada taotlus kirjavahetuse vormis, mis peab olema komisjonile edastatud hiljemalt 30. november 2007.
      Taotlus peab olema nõuetekohaselt esitatud ja tõestama liikmekandidaadi motiveeritust, kirjeldades põhjuseid, miks ta rühmas soovib osaleda.
      Komisjon hindab taotlusi järgmiste kriteeriumide kohaselt:
      
                  a)
               
               
                  liikmed peavad esindama kõige olulisemaid sidusrühmi (nt teenuste pakkujad; lahenduste pakkujad; avalik sektor; ettevõtted, sealhulgas väikesed ja keskmise suurusega ettevõtted (VKEd); tarbijad), ning standardimisasutusi;
               
            
                  b)
               
               
                  liikmetel peab olema viimasel ajal omandatud praktilisi või tööprotsessi tundmise alaseid kogemusi või teadmisi, mis on seotud piiriülese mastaabiga väljakutsetega järgmistes e-arvete kasutamise valdkondades: õigus, haldus, maksud, standardimine, kaubanduslikud ja/või tehnilised küsimused. Eeskätt peab liikmetel olema äriprojektidest või asjakohaste küsimustega tegelemisest saadud vahetuid kogemusi, mis on andnud neile kaubanduslikke või tehnilisi teadmisi, mis on vajalikud lahenduste väljatöötamiseks käesolevas otsuses käsitletud teemade raames;
               
            
                  c)
               
               
                  liikmed peavad suutma osaleda oma juhtkonna, organisatsiooni, tööstusühenduse või tööstusettevõtte või muu sidusrühma seisukohtade määratlemises või kujundamises volitustega hõlmatud küsimustes;
               
            
                  d)
               
               
                  liikmed peavad valdama inglise keelt tasemel, mis võimaldab neil osaleda aruteludes ja aruannete ettevalmistamises.
               
            Huvitatud pooltelt saadud taotlustele peab olema lisatud materjal, mis tõestab rühmaliikme kandidaadi vastavust eespool esitatud tingimustele.
      3.3.   Rühma koosseisu lõplik kindlaksmääramine
      Komisjon määrab rühma koosseisu kindlaks vastuseks kandideerimiskutsele laekunud taotluste põhjal.
      Liikmeid ametisse nimetades võtab komisjon arvesse järgmisi kriteeriume:
      
                  a)
               
               
                  nõutud õigus- ja kaubandusalane ning tehniline pädevus rühma volitustega hõlmatud küsimustes;
               
            
                  b)
               
               
                  e-arvete kasutamise valdkonna tarne- ja nõudluseosa kõiki olulisi funktsioone hõlmav pädevus.
               
            Lisaks püüab komisjon saadud taotluste põhjal tagada laia geograafilise esindatuse ning meeste ja naiste tasakaalustatud osalemise.
      Liikmed peavad teavitama komisjoni õigeaegselt igast huvide konfliktist, mis võib nende objektiivsust kahjustada.
      Individuaalselt ametisse nimetatud liikmete nimed avaldatakse peadirektoraadi Interneti-saidil või Euroopa Liidu Teataja C-seerias või mõlemas nimetatud kohas. Liikmete nimed kogutakse, töödeldakse ja avaldatakse määruse (EÜ) nr 45/2001 sätete kohaselt.
      Rühma liikmed nimetatakse ametisse 12-kuuliseks uuendatavaks ametiajaks ja nad jäävad oma ametisse kuni asendamiseni või kuni oma ametiaja lõpuni.
      Liikmed võib kuni nende ametiaja lõpuni asendada järgmistel juhtudel:
      
                  a)
               
               
                  kui liige astub tagasi;
               
            
                  b)
               
               
                  kui liige ei ole enam suuteline tõhusalt rühma aruteludes osalema;
               
            
                  c)
               
               
                  kui liige ei vasta asutamislepingu artiklis 287 sätestatule;
               
            
                  d)
               
               
                  kui liige ei ole teavitanud komisjoni õigeaegselt huvide konfliktist.
               
            3.4.   Rühma esimees
      Komisjon võtab ekspertrühma esimehe ametisse nimetamisel arvesse seda, millises ulatuses valitud isik esindab kõige olulisemate sidusrühmade huve, osaleb tööstussektori vaatekohtade kujundamises volitustega hõlmatud küsimustes ning omab nõutud õigusalast, kaubanduslikku ja tehnilist pädevust.
      Komisjon nimetab rühma esimehe ametisse 12 kuuks, tema volitused on uuendatavad.
      3.5.   Töökorraldus
      Komisjoni korraldab rühma koosolekud, mida juhib rühma esimees.
      Kokkuleppel komisjoniga võib moodustada alarühmi, kes tegelevad eriküsimuste lahendamisega ekspertrühma kehtestatud pädevusraamistiku piires; alarühmad saadetakse kohe pärast ülesande täitmist laiali.
      Komisjoni esindaja võib kutsuda rühma või selle alarühma koosolekul osalema eksperte või vaatlejaid, kes on koosoleku päevakorras olevates küsimustes pädevad.
      Rühma või alarühma töös osalemisel saadud teavet, mis on komisjoni arvates konfidentsiaalne, ei tohi avalikustada.
      Rühm ja selle alarühmad kohtuvad tavapäraselt komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused. Rühma tööst huvitatud komisjoni ametnikud võivad osaleda rühma või alarühma koosolekul.
      Rühm võtab oma töökorra vastu komisjoni poolt vastu võetud standardse töökorra standardeeskirjade alusel.
      Komisjon võib avaldada trükisena või Internetis asjaomase dokumendi algkeeles ükskõik milliseid kokkuvõtteid, järeldusi või rühma töödokumente.
      3.6.   Kulude hüvitamine
      Komisjon hüvitab rühma esimehele, liikmetele, ekspertidele ja vaatlejatele rühma tegevusega seotud reisikulud ja vajaduse korral elamiskulud vastavalt komisjoni välisekspertidele kulude hüvitamise korrale.
      Rühma esimehele, liikmetele, ekspertidele ja vaatlejatele nende osutatud teenuste eest hüvitist ei maksta.
      Koosolekute kulud hüvitatakse vastavate komisjoni talituste poolt rühmale eraldatud aastaeelarvest.